Sassa: Een weet nie wat die ander doen | Netwerk24
Sassa: Een weet nie wat die ander doen
Deur Raadop, Bloemfontein 10 Februarie 2020 00:01
Ek het die vierde keer in die ry gaan sit om aansoek te doen om Sassa-pensioen. Ek verdien nie 'n salaris nie en het elke vorm en bewys van geld wat ek kry waarvoor hulle vra, maar nou is ek keelvol.
Nóg iets word gesoek wat niks met my aansoek te doen het nie. Elke week kort nóg iets.
Kan daar nie 'n standvastige program wees waarmee elke personeellid kan werk nie? Verlede week was alles reg behalwe 'n bewys van 'n belegging wat ek vergeet het. Vandeesweek is dit bewyse van my man wat hulle wil hê, wat nie ter sake is vir my aansoek nie. Ons is buite gemeenskap van goedere getroud.
Ek verstaan hul posisie, maar werksetiek moet konstant wees. Jacob Zuma het toelae vir tienerswangerskappe ingestel wat stelselmisbruik toelaat. Baie oues oorleef op die bestaansminimum, maar hul derms word uitgeryg om vir 'n Sassa-pensioen te kan kwalifiseer.
Dankie aan die amptenare wat my dié keer gehelp het. Ek glo julle doen net jul werk, maar jul stelsel is só onstandvastig, die een weet nie wat die ander doen nie.